b'\n_START_ARTICLE_\nKunstl\xc3\xb8p under OL\n_START_PARAGRAPH_\nKunstl\xc3\xb8p under OL Kunstl\xc3\xb8p var p\xc3\xa5 det olympiske programmet allerede i sommerlekene i 1908. B\xc3\xa5de i 1908 i London og i 1920 i Antwerpen var kunstl\xc3\xb8p en del av sommerlekene. Fra og med 1924 er kunstl\xc3\xb8p en del av vinterlekene.\n_START_SECTION_\nKvalifisering\n_START_PARAGRAPH_\nAntallet ut\xc3\xb8vere i lekene blir fastsatt av Den internasjonale olympiske komit\xc3\xa9. I dag er antallet 30 individuelle deltakere (kvinner og menn), 24 par i isdans og 20 som par. _NEWLINE_Kunstl\xc3\xb8pere kvalifiserer seg for de olympiske leker ved \xc3\xa5 tilh\xc3\xb8re et medlemsland i International Skating Union. 80% av deltakerne blir tatt ut til OL etter hvordan de presterte i verdensmesterskapet i kunstl\xc3\xb8p foreg\xc3\xa5ende \xc3\xa5r. Det st\xc3\xb8rste antall deltagere en nasjon kan ha per disiplin er tre. Land kan f\xc3\xa5 to eller tre deltakere ved \xc3\xa5 f\xc3\xa5 poeng gjennom kunstl\xc3\xb8pernes plasseringer. Poengene regnes ut ifra summen av plasseringene til landets kunstl\xc3\xb8pere. Dersom et land bare har en kunstl\xc3\xb8per eller et lag, m\xc3\xa5 denne ut\xc3\xb8veren/ut\xc3\xb8verne havne p\xc3\xa5 topp ti for \xc3\xa5 f\xc3\xa5 to deltakere i OL. Dersom et land har to ut\xc3\xb8vere/lag, m\xc3\xa5 disse to kombinert komme p\xc3\xa5 13.-plass eller h\xc3\xb8yere for \xc3\xa5 f\xc3\xa5 tre deltakere, eller komme p\xc3\xa5 28.-plass eller h\xc3\xb8yere for \xc3\xa5 f\xc3\xa5 to deltakere. De gjenv\xc3\xa6rende plassene blir gitt til en kunstl\xc3\xb8per/lag fra land som ikke greide \xc3\xa5 stille med flere deltakere._NEWLINE_Flere land som ikke presterte godt nok i verdensmesterskapet \xc3\xa5ret f\xc3\xb8r, f\xc3\xa5r en sjanse til i en internasjonal konkurranse holdt h\xc3\xb8sten f\xc3\xb8r vinter-OL. I denne konkurranse kvalifiseres det 6 menn og kvinner, 5 isdanspar og 4 par. _NEWLINE_Landet som arrangerer OL f\xc3\xa5r automatisk en plass i hver grein, dersom landet ikke greide \xc3\xa5 kvalifisere ut\xc3\xb8vere p\xc3\xa5 den vanlige m\xc3\xa5ten. Dersom dette er tilfellet, blir det f\xc3\xa6rre plasser \xc3\xa5 vinne i kvalifiseringskonkurransen om h\xc3\xb8sten. _NEWLINE_Det er de nasjonale forbundene som organiserer deltakerne som skal delta i OL. Noen land setter sin lit til resultatene i deres nasjonale mesterskap, mens andre har mer varierte kriterier basert p\xc3\xa5 internasjonale prestasjoner i konkurranser som europamesterskapet og de fire kontinentenes mesterskap. Utvelgelsene varierer fra land til land. _NEWLINE_Kunstl\xc3\xb8pere m\xc3\xa5 v\xc3\xa6re eldre enn femten \xc3\xa5r per 1. juli \xc3\xa5ret f\xc3\xb8r, og v\xc3\xa6re statsborger i det landet de representerer for \xc3\xa5 f\xc3\xa5 delta i OL. Reglene for nasjonalitet er mindre strenge i ISU-mesterskap og derfor kan man noen ganger finne ut\xc3\xb8vere som har deltatt i verdens- eller europamesterskap, men som ikke f\xc3\xa5r delta i OL.'